ET Euroopa Liidu Teataja L 167/46

KOMISJONI MÄÄRUS (EL) 2016/1003,

17. juuni 2016,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate abamektiini, atsekinotsüüli, atseetamipriidi, bensovindiflupüüri, bromoksüniili, fludioksoniili, fluopikoliidi, fosetüüli, mepikvaadi, prokinasiidi, propamokarbi, proheksadiooni ja tebukonasooli jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 16 lõike 1 punkti a,

ning arvestades järgmist:

(1) Abamektiini, atseetamipriidi, bromoksüniili, fludioksoniili, propamokarbi, proheksadiooni ja tebukonasooli jääkide piirnormid on sätestatud määruse (EÜ) nr 396/2005 II lisas. Atsekinotsüüli, fluopikoliidi, fosetüüli, mepikvaadi ja prokinasiidi jääkide piirnormid on kehtestatud kõnealuse määruse III lisa A osas. Bensovindiflupüüri jääkide piirnormi ei ole eraldi sätestatud ning ainet ei ole kantud kõnealuse määruse IV lisasse, seega kohaldatakse kõnealuse määruse artikli 18 lõike 1 punktis b sätestatud vaikeväärtust 0,01 mg/kg.

(2) Seoses loa andmisega toimeainet abamektiini sisaldava taimekaitsevahendi kasutamiseks õunviljade, kõrvitsaliste (söödava koorega), Pekingi lehtnaeri, koodiga 0251000 tähistatud „aedsalati ja muude salatitaimede“, spinati, ubade ja herneste (kaunadega) ning selleri puhul on esitatud määruse (EÜ) nr 396/2005 artikli 6 lõike 1 kohane taotlus muuta kehtivaid jääkide piirnorme.

(3) Atsekinotsüüli kohta on selline taotlus esitatud seoses kasutamisega kirsside ja ploomide puhul. Atseetamipriidi kohta on selline taotlus esitatud seoses kasutamisega lehtkapsaste puhul. Bromoksüniili kohta on selline taotlus esitatud seoses kasutamisega murulaugu puhul. Fluopikoliidi kohta on esitatud selline taotlus seoses kasutamisega pamplite, spinati ja hariliku portulaki puhul. Fosetüüli kohta on esitatud selline taotlus seoses kasutamisega pamplite, juurselleri ja salat-apteegitilli puhul. Mepikvaadi kohta on selline taotlus esitatud seoses kasutamisega kultuurseente puhul. Propamokarbi kohta on esitatud selline taotlus seoses kasutamisega juurselleri, hariliku portulaki, lehtpeedi, lehtselleri ja salat-apteegitilli puhul. Prokinasiidi kohta on selline taotlus esitatud seoses kasutamisega sõstarde ja karusmarjade puhul. Tebukonasooli kohta on selline taotlus esitatud seoses kasutamisega rukki ja nisu puhul.

(4) Määruse (EÜ) nr 396/2005 artikli 6 lõigete 2 ja 4 alusel on esitatud taotlus fludioksoniili kasutamiseks ananasside puhul ja proheksadiooni kasutamiseks kirsside puhul. Taotluse esitaja väitel põhjustab nende ainete lubatud kasutamine USAs kõnealuste kultuuride puhul jääkide esinemist määruses (EÜ) nr 396/2005 sätestatud jääkide piirnorme ületaval tasemel, mistõttu on vaja suuremaid jääkide piirnorme, et hoida ära kaubandustõkete tekkimist nimetatud kultuuride importimisel.

(5) Asjaomased liikmesriigid hindasid määruse (EÜ) nr 396/2005 artikli 8 kohaselt kõnealuseid taotlusi ja edastasid hindamisaruanded komisjonile.

(6) Euroopa Toiduohutusamet (edaspidi „toiduohutusamet“) hindas taotlusi ja hindamisaruandeid, uurides eelkõige tarbijatele ja, kui vaja, ka loomadele avalduvat ohtu, ning esitas põhjendatud arvamused (2) jääkide kavandatavate piirnormide kohta. Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.

(7) Toiduohutusamet jõudis põhjendatud arvamustes järeldusele, et „aedsalati ja muude salatitaimede“ ja spinati puhul ei ole abamektiini kasutamise kohta esitatud piisavalt andmeid, mille põhjal saaks kehtestada uued jääkide piirnormid. Seepärast tuleks asjaomased kehtivad jääkide piirnormid jätta muutmata.

(8) Seoses fosetüüli kasutamisega pamplite puhul soovitas toiduohutusamet kehtestada jääkide piirnormiks 100 mg/kg. Kooskõlas olemasolevate liidu suunistega jääkide piirnormide ekstrapoleerimise kohta on asjakohane kehtestada vaarikate puhul sama jääkide piirnorm.

(9) Mepikvaadi kohta näitavad hiljutised seireandmed, et töötlemata kultuurseente puhul esineb määramispiiri ületavat jääkide sisaldust. Sellised jäägid tulenevad ristsaastumisest seaduslikult mepikvaadiga töödeldud põhuga. Toiduohutusamet tegi kõnealuste toodetega seoses riskijuhtijatele kaalumiseks ettepaneku, mis hõlmas kolme eri jääkide piirnormi, mis põhinesid ÜRO Toidu- ja Põllumajandusorganisatsiooni (FAO) soovitatud lähenemisviisidel vürtside puhul jääkide piirnormide kehtestamisele ja kõrvaliste jääkide piirnormide kehtestamisele (3). Kuna tarbijate jaoks ohtu ei ole, tuleks kõnealuste toodete puhul jääkide piirnorm sätestada määruse (EÜ) nr 396/2005 III lisas tasemel, mis vastab kõigi valimi tulemuste 99. protsentiilile. See piirnorm kehtib ajutiselt kuni 31. detsembrini 2018. Pärast seda kuupäeva on jääkide piirnorm 0,02* mg/kg, välja arvatud juhul, kui piirnormi muudetakse edaspidi määrusega, lähtudes hiljemalt 30. aprilliks 2018 esitatud uuest teabest.

(10) Muude taotluste kohta tegi toiduohutusamet järelduse, et kõik andmenõuded on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 konkreetse tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Hinnangute kohaselt ei teki ei tarbijate eluaegsel kokkupuutel kõnealuste ainetega kõigi selliseid aineid sisaldavate toiduainete tarbimisel ega ka asjaomaste toodete suures koguses tarbimisega kaasneval lühiajalisel kokkupuutel ohtu ületada aktsepteeritavat päevadoosi või akuutset standarddoosi.

(11) Bensovindiflupüüri puhul esitas toiduohutusamet järeldused selle toimeaine pestitsiidina kasutamise riskihindamist käsitleva vastastikuse eksperdihinnangu kohta (4). Selle raames soovitas toiduohutusamet sätestada jääkide piirnormid, mis hõlmaksid nii liidu hea põllumajandustava kohaseid esindavaid kasutusviise kui ka Brasiilia taotlusi impordi piirnormide kohta. Komisjon pidas sobivate määramispiiride küsimuses nõu Euroopa Liidu referentlaboritega.

(12) Toiduohutusameti põhjendatud arvamuse ja järelduse põhjal ning võttes arvesse asjakohaseid tegureid vaatlusaluse küsimuse kohta, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(13) Seepärast tuleks määrust (EÜ) nr 396/2005 vastavalt muuta.

(14) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 17. juuni 2016 Komisjoni nimel president Jean-Claude JUNCKER

(1) ELT L 70, 16.3.2005, lk 1.

(2) Euroopa Toiduohutusameti teaduslike aruannetega saab tutvuda järgmisel aadressil: http://www.efsa.europa.eu:

„Reasoned opinion on the modification of the existing MRLs for abamectin in various crops“ (Põhjendatud arvamus abamektiini jääkide kehtivate piirnormide muutmise kohta eri kultuuride puhul), EFSA Journal 2015; 13(7):4189 [27 lk].

„Reasoned opinion on the modification of the existing maximum residue levels for acequinocyl in cherries and plums“ (Põhjendatud arvamus atsekinotsüüli jääkide kehtivate piirnormide muutmise kohta kirsside ja ploomide puhul), EFSA Journal 2015; 13(10):4259 [19 lk].

„Reasoned opinion on the modification of the existing maximum residue levels for acetamiprid in leafy brassicas“ (Põhjendatud arvamus atseetamipriidi jääkide kehtivate piirnormide muutmise kohta lehtkapsaste puhul), EFSA Journal 2015; 13(9):4229 [20 lk].

„Reasoned opinion on the modification of the existing maximum residue level (MRL) for bromoxynil in chives“ (Põhjendatud arvamus bromoksüniili jääkide kehtiva piirnormi muutmise kohta murulaugu puhul), EFSA Journal 2015; 13(11):4311 [18 lk].

„Reasoned opinion on the setting of an import tolerance for fludioxonil in pineapples“ (Põhjendatud arvamus fludioksoniili jääkide uue piirnormi kehtestamise kohta ananasside puhul impordi jaoks), EFSA Journal 2016; 14(1):4372 [19 lk].

„Reasoned opinion on the modification of the existing maximum residue level for fluopicolide in blackberries, spinaches and purslanes“ (Põhjendatud arvamus fluopikoliidi jääkide kehtiva piirnormi muutmise kohta pamplite, spinati ja hariliku portulaki puhul), EFSA Journal 2015; 13(11):4260 [22 lk].

„Reasoned opinion on the modification of the existing maximum residue level for fosetyl in blackberry, celeriac and Florence fennel“ (Põhjendatud arvamus fosetüüli jääkide kehtiva piirnormi muutmise kohta pamplite, juurselleri ja salat-apteegitilli puhul), EFSA Journal 2015; 13(12):4327 [20 lk].

„Reasoned opinion on the modification of the existing maximum residue level for mepiquat in cultivated fungi“ (Põhjendatud arvamus mepikvaadi jääkide kehtiva piirnormi muutmise kohta kultuurseente puhul), EFSA Journal 2015; 13(11):4315 [25 lk].

„Reasoned opinion on the modification of the existing maximum residue levels for proquinazid in currants and gooseberries“ (Põhjendatud arvamus prokinasiidi jääkide kehtivate piirnormide muutmise kohta sõstarde ja karusmarjade puhul), EFSA Journal 2015; 13(11):4280 [18 lk].

„Reasoned opinion on the modification of the existing MRLs for propamocarb in various crops“ (Põhjendatud arvamus propamokarbi jääkide kehtivate piirnormide muutmise kohta eri kultuuride puhul), EFSA Journal 2015; 13(11):4266 [19 lk].

„Reasoned opinion on the setting of import tolerance for prohexadione in cherries“ (Põhjendatud arvamus proheksadiooni jääkide uue piirnormi kehtestamise kohta kirsside puhul impordi jaoks), EFSA Journal 2015; 13(12):4326 [16 lk].

„Reasoned opinion on the modification of the existing maximum residue levels for tebuconazole in rye and wheat“ (Põhjendatud arvamus tebukonasooli jääkide kehtivate piirnormide muutmise kohta rukki ja nisu puhul), EFSA Journal 2015; 13(10):4262 [22 lk].

(3) FAO (2009). „Submission and evaluation of pesticide residues data for the estimation of Maximum Residue Levels in food and feed. Pesticide Residues.“ (Pestitsiidide jääke käsitlevate andmete esitamine ja hindamine jääkide piirnormidele hinnangu andmiseks toidu ja sööda puhul. Pestitsiidide jäägid.) 2nd Ed. FAO Plant Production and Protection Paper 197, 264 lk

(4) „Conclusion on the peer review of the pesticide risk assessment of the active substance benzovindiflupyr“ (Järeldused toimeaine bensovindiflupüüri pestitsiidina kasutamisega kaasneva riski hindamist käsitleva vastastikuse eksperdihinnangu kohta), EFSA Journal 2015; 13(3):4043 [88 lk].